לא יכולה לענות.
‘דוקי, תחזרי,‘ הוא עוצר אותי מלהחליק מטה, מנסה למשוך אותי מהתהום. טעם של אלומיניום ממלא את פי. אני רוצה שיניחו לי להישאב לאי־שם אבל הקול לא מרפה, עוטף אותי כמו גל קטיפה. הקול הזה.
יד מלטפת את מצחי, ריח נעים ומוכר מסתחרר סביבי. הריח הזה.
אני פוקחת את עיני והחדר פורץ בסחרור מטורף. קר לי. קר מאוד. מתאמצת לפענח את התמונה ששולחות העיניים שלי למוח. מולי רואה עיניים. ירוקות כמו עלי גפן בהירים. העיניים האלה."
מי הוא בעל הקול המכשף המעיר בדקלה זיכרונות ישנים, מתוקים וכואבים, מה הקשר שלו אל ג'ואנה היפהפייה, מדוע מסרבים הוריו העשירים לספר לדקלה מה עלה בגורלו ומה הוא הסוד האפל שהם מסתירים?
בצל של מלאך, רומן המתח החדש של אדיבה גפן, שוב חוברת דקלה אל סמי ג., החוקרת הפרטית הצינית והמופלאה, ובעזרתה מנסה להעלות באוב את אהוב נעוריה יפה התואר - נער הזהב שהעולם היה מונח על כף ידו - ששבר את לבה ונעלם. בדרך לפתרון התעלומה היא כובשת את לבו של פקד בנדר וגם את לב הקוראים.
"אדיבה גפן, שהיא אלופת המותחנים, רוקחת כאן ספר בלשי שנון, חכם, טוב לב ומלא הרפתקאות, חידושים, אהבה, משפחה, ובוראת עולם רותח וססגוני, בקיצור כל מה שצריך כדי שלא תניח את הספר מידיך..."
אדיבה גפן אשת חינוך ותקשורת, מנחת סדנאות לכתיבה, מתגוררת בלב תל אביב. עד כה פירסמה שלושה־עשר ספרים, בהם תשעה ספרי מתח, וצברה קהל גדול של קוראים נאמנים.